
Hátrányos helyzetű gyermekek jövőképe az encsi, gönci és szikszói járásokban
A dolgozatom a hátrányos helyzetű gyermekek jövőképének, pályaválasztásának vizsgálatával foglalkozik.
A kutatást 3 Borsod-Abaúj-Zemplén megyei település (Halmaj, Felsődobsza, Forró) általános iskoláiban végeztem. A vizsgálat során alkalmazott eszköz egy önkitöltős kérdőív volt, amely fő részét a SUPER munkaérték kérdőív, valamint a MÉK munkaérdeklődés kérdőív alkották. Az adatfelvételre 2014. május 21-26. között került sor, az osztályfőnöki órák keretein belül.
A vizsgálat során négy fő kérdésre kerestem a választ. Az első kérdésem a hátrányos helyzetű tanulók továbbtanulására vonatkozott. Feltételeztem, hogy a hátrányos helyzetű diákok jövőelképzelésében a szakiskolai végzettség megszerzése áll első helyen. A vizsgálatom azonban nem igazolta ezt a hipotézist. A válaszok alapján a hátrányos helyzetűek több mint fele szeretne érettségi után szakképzettséget szerezni, mint pusztán csak szakképzettséget, így a magasabb kvalifikációra irányuló igény az ő esetükben is erős.
A következő előzetes feltevésem az volt, hogy a hátrányos helyzetű tanulóknak a pályaválasztással kapcsolatban kevesebb információszerzési lehetőségük van, mint a nem hátrányos helyzetű társaiknak. A kutatás során ez is bebizonyosodott. Az információszerzési lehetőségek a hátrányos helyzetű tanulók számára egyértelműen korlátozottabbak (pl. internetelérés), mint a nem hátrányos helyzetű társaik esetében.
Vizsgálatom előtt feltételeztem azt is, hogy a hátrányos helyzetű tanulók jövőképében és munkaértékeiben jelentősebb szerepet kap az anyagi biztonság megteremtése, mint a nem hátrányos helyzetű társaik esetében. Azt is feltételeztem, hogy a hátrányos helyzetű tanulóknál a társas, szociális érdeklődés erősebben jelenik meg a munkaérdeklődés körében, mint a nem hátrányos helyzetű társaiknál. Az anyagi szempontok mérlegelése mindkét alminta esetében jelentős tényezőnek bizonyult, míg a szociális irányultság valamelyest erősebbnek mutatkozott a hátrányos helyzetű tanulók körében.
Vizsgálati eredményeim remélhetőleg hozzájárulnak a pedagógusok, leendő pedagógusok hatékonyabb felkészüléséhez, a hátrányos helyzetű tanulók terveinek, jövővel kapcsolatos elképzeléseinek, formálásának, pályaválasztásuk tudatosabbá tételének érdekében.



